b'\n_START_ARTICLE_\nZorko (drama)\n_START_SECTION_\n1. dejanje\n_START_PARAGRAPH_\nZaradi ka\xc4\x8de v \xc5\xbeepu je Zorko v hudi stiski, gospodinja mu je odpovedala stanovanje, dol\xc5\xbean je povsod, od doma pa ne dajo ni\xc4\x8d, naveli\xc4\x8dali so se dajati, ko ne do\xc5\xa1tudira in ne, saj ga bolj od pravni\xc5\xa1kih bukev mika vesela dru\xc5\xbeba. Tudi prijatelji so suhi, re\xc5\xa1itve ni. Tedaj pride pismo: bogati stric je umrl, Zorko pa je njegov dedi\xc4\x8d! Zima je navdu\xc5\xa1en, odpravi se, da bi po celem Dunaju razglasil veselo novico. Jela pa je hudo zadr\xc5\xbeana: njuna\xc2\xa0\xc2\xbbpogodba\xc2\xab\xc2\xa0je bila sklenjena pod druga\xc4\x8dnimi pogoji, zdaj je vse druga\xc4\x8de. Od\xc5\xa1la bo v Gradec, kjer je dobila dobro slu\xc5\xbebo, oglasila se bo spet \xc4\x8dez dve leti; \xc4\x8de bo Zorko takrat \xc5\xa1e istih misli kot danes naj ji po\xc5\xa1lje sporo\xc4\x8dilo.\n_START_SECTION_\n2. dejanje\n_START_PARAGRAPH_\nZorko \xc5\xbeivi na veliki nogi, okrog njega se drenjajo prijatelji in\xc2\xa0\xc2\xbbprijatelji\xc2\xab, vse ve\xc4\x8d pa je tudi prosilcev, saj se je hitro razvedelo, da je Zorko dober in blag in da nikomur ne odre\xc4\x8de pomo\xc4\x8di. Pomaga revni deklici z bolno materjo, prihajajo pa tudi sme\xc5\xa1ni in naduti rodoljubi, ki se navdu\xc5\xa1ujejo nad slovanstvom in potujejo v majko Rusijo. In seveda prijatelji, ki med po\xc5\xbertijami modrujejo o \xc5\xbeenskah in ljubezni.\n_START_SECTION_\n3. dejanje\n_START_PARAGRAPH_\nNi trpelo dolgo, da je Zorko zapravil vse, a je zdaj bogatej\xc5\xa1i za nekaj spoznanj: bogastvo \xc5\xa1e ne prinese sre\xc4\x8de, \xc4\x8dlovek zares ima le tisto, kar si je sam pridelal. Znanci so ga zapustili, ostal je sam, se poprijel \xc5\xa1tudija in ga zlahka dovr\xc5\xa1il; odslej bo pri radodarnosti previdnej\xc5\xa1i, \xc4\x8dloveka si bo dobro ogledal in premislil, \xc4\x8de mu bo dar res kaj pomagal. Kakor je neznana oseba pomagala njemu, ko mu je poslala denar za rigoroz, da je \xc5\xa1tudij dokon\xc4\x8dal; kako rad bi jo na\xc5\xa1el, da bi ji izkazal hvale\xc5\xbenost! S svojim \xc5\xbeivljenjem je zadovoljen, boli ga le misel na Jelo, o kateri so mu znanci pripovedovali, da ji gre dobro in da se menda mo\xc5\xbei s svojim odvetnikom. Ves \xc4\x8das ji je bil zvest, zdaj si jo mora na silo iztrgati iz srca! Tedaj se pojavi Jela: dve leti sta mimo, pri\xc5\xa1la je, kot je obljubila. Izka\xc5\xbee se, da so bila poro\xc4\x8dila znancev le grdo obrekovanje, tudi ona je o Zorku sli\xc5\xa1ala mnogo slabega, a ni verjela, zaupala je in mu poslala denar za rigoroz \xe2\x80\xa6 Zorko je sre\xc4\x8den in hvale\xc5\xbeen objame, ona pa ga nagajivo povabi s seboj po nakupih \xe2\x80\x93 na Dunaju se dobi ve\xc4\x8d tega, kar je treba nevesti, kakor v Gradcu. Zorko je navdu\xc5\xa1en, z Jelo bi \xc5\xa1el tudi na konec sveta!'